**Salm 57**

(Yr ail gasgliad o Salmau 42—72)

**Gweddi am help**

I'r arweinydd cerdd: Ar yr alaw “Paid dinistrio”. Salm wedi ei hysgrifennu gan Dafydd pan oedd wedi ffoi rhag Saul i'r ogof.\*

1 Dangos drugaredd ata i, O Dduw, dangos drugaredd ata i! Dw i'n troi atat ti am loches. Dw i am guddio dan dy adenydd di nes bydd y storm yma wedi mynd heibio.

2 Dw i'n galw ar Dduw, y Goruchaf; ar y Duw sydd mor dda tuag ata i. 3 Bydd yn anfon help o'r nefoedd i'm hachub. Bydd yn herio y rhai sy'n fy erlid.

Saib

Bydd yn dangos ei ofal ffyddlon amdana i!

4 Mae llewod ffyrnig o'm cwmpas i ym mhobman, rhai sy'n bwyta pobl — Mae eu dannedd fel picellau neu saethau, a'u tafodau fel cleddyfau miniog.

5 Dangos dy hun yn uwch na'r nefoedd, O Dduw, i dy ysblander gael ei weld drwy'r byd i gyd!

6 Maen nhw wedi gosod rhwyd i geisio fy nal — a minnau'n isel fy ysbryd. Maen nhw wedi cloddio twll ar fy nghyfer i, ond nhw fydd yn syrthio i mewn iddo!

Saib

7 Dw i'n benderfynol, O Dduw; dw i'n hollol benderfynol! Dw i'n mynd i ganu mawl i ti!

8 Deffro, fy enaid! Deffro, nabl a thelyn! Dw i'n mynd i ddeffro'r wawr gyda'm cân. 9 Dw i'n mynd i ddiolch i ti, O ARGLWYDD, o flaen pawb! Dw i'n mynd i ganu mawl i ti o flaen pobl o bob cenedl! 10 Mae dy gariad di mor uchel â'r nefoedd, a dy ffyddlondeb di yn uwch na'r cymylau. 11 Dangos dy hun yn uwch na'r nefoedd, O Dduw, i dy ysblander gael ei weld drwy'r byd i gyd!

*......................*

*(\*Dafydd yn cuddio mewn ogof - 1 Samuel 22; 1 Samuel 24)*

Mae yna ddau hanes gwahanol am Dafydd yn cuddio mewn ogof tra roedd o’n dianc oddi wrth y Brenin Saul. Does neb yn hollol siŵr am ba achlysur mae’r Salm hon yn sôn - ond does fawr o wahaniaeth. Roedd Dafydd yn dal mewn trybini, yn dianc o le i le a’i fywyd mewn perygl o hyd.

Eto, yr un yw prif neges y Salm, sef troi at yr Arglwydd am help pan mae pethau’n anodd. Nid beio Duw, nid gwylltio hefo Duw – ond gofyn i Dduw am *drugaredd*, am *loches*, am le tawel i guddio nes i’r cyfnod anodd fynd heibio.

Roedd Dafydd wedi defnyddio’r darluniau sydd yn y Salm hon sawl gwaith o’r blaen. Edrycha’n ôl ar Salm 17:8 a Salm 36:7 – yno hefyd mae Duw yn cael ei ddarlunio fel aderyn yn gofalu’n dyner am ei chywion wrth eu cysgodi o dan ei hadenydd. Dyma ddarlun gwych o’r gofal ffyddlon y mae Dafydd yn sôn amdano.

Hefyd, mae’r darlun o’r gelynion fel llewod ffyrnig neu anifeiliaid gwyllt wedi cael ei ddefnyddio ganddo droeon yn y Salmau blaenorol. Edrycha ar Salmau 10, 17 neu 22 ac fe weli di fod gelynion Duw yn cael eu disgrifio fel llewod a chŵn a theirw. Roedd y gelynion yn rhai difrifol, mi roedden nhw’n gryf ac yn fygythiol, ond.... ni fydd gelynion Duw yn llwyddiannus yn y pendraw.

Yn adnod 6 mae Dafydd yn dweud fod y gelyn yn ceisio ei ddal mewn trap/rhwyd. Nid dyma’r tro cyntaf iddo ddefnyddio’r darlun yma chwaith – edrycha’n ôl ar Salmau 7, 9, a 10 ac fe weli di fod gelynion Duw (a gelynion Dafydd) ar waith yn gwneud yr un math o beth.

Ar un llaw mae’r gelyn yn gryf, yn slei ac yn aros i Dafydd syrthio i mewn i dwll er mwyn ei ddal a’i ladd. Ond, nid oedd cynlluniau’r gelyn am lwyddo. Roedd Duw ar ochr Dafydd, a’r gelyn fyddai’n diodde’n y pendraw, *ond nhw fydd yn syrthio i mewn iddo! (adn. 6b)*

Fe sgwennodd Paul lythyr at y Cristnogion oedd yn Rhufain yn dweud wrthyn nhw,

*Os ydy Duw ar ein hochr ni, does dim ots pwy sy'n ein herbyn ni! (Rhufeiniaid 8:31)*

Gan fod Duw yn anweledig a’r gelyn yn weledig, mae’n hawdd anghofio fod Duw yna a’i fod yn nerthol. Rhaid i Gristnogion geisio bod fel Dafydd, yn *benderfynol, O Dduw; dw i'n hollol benderfynol! Dw i'n mynd i ganu mawl i ti!*

Mae pedair adnod olaf y Salm yn rhai llawen a buddugoliaethus! Er nad oedd Dafydd eto wedi ennill y frwydr yn erbyn Saul, er ei fod yn ffoi o ogof i ogof, er bod ei fywyd mewn perygl, roedd o’n benderfynol o foli Duw. Mae’n rhaid dal ati i fod yn ffyddlon i’r Arglwydd ym mhob sefyllfa. Pam?

*Mae dy gariad di mor uchel â'r nefoedd, a dy ffyddlondeb di yn uwch na'r cymylau.*

Mae Duw yn ffyddlon ac mae Duw yn caru ei bobl. Os byddwn ni’n wynebu gelynion yna mi fyddai troi at Dduw yn beth doeth i’w wneud.